b'\n_START_ARTICLE_\nCerkev Marijinega obiskanja, Markovci\n_START_SECTION_\nNovej\xc5\xa1a zgodovina\n_START_PARAGRAPH_\nSedanja markovska cerkev je \xc5\xbee tretja v tem kraju. Prva, ki jo zgodovinski viri omenjajo 1664. leta, je pogorela. Od druge je ostal le zvonik. K njemu so v letih 1883-1884 prizidali sedanjo cerkev. \xc5\xbde od nastanka je bila cerkev posve\xc4\x8dena Marijinemu obiskanju. S pripravami na gradnjo sedanje cerkve so za\xc4\x8deli 1881. leta. Cerkveni stolp je ostal od prej\xc5\xa1nje cerkve in je bil nespremenjen do 1939. leta, ko so ga povi\xc5\xa1ali za 4 metre, da bi potem lahko namestili \xc5\xa1e tretji zvon. 1. januarja 1944. leta je \xc5\xbeupnija v Markovcih dobila naslov prave \xc5\xbeupnije. Od leta 1947 - 1948 so v cerkvi polagali leseni pod, 1953 so pove\xc4\x8dali kor, 1955 pa so cerkev elektrificirali. Nato so leta 1968 uredili zakristijo in kupili hrastove klopi.\n_START_SECTION_\nArhitektura\n_START_PARAGRAPH_\nCerkev je zidana v novoromanskem slogu. Zo\xc5\xbeeno sveti\xc5\xa1\xc4\x8de je delno gotske oblike. Leta 1963 so na ju\xc5\xbeni strani cerkve naredili prizidek, v katerem je spodaj zakristija v nadstropju pa je verou\xc4\x8dna u\xc4\x8dilnica. Okna so na obeh straneh cerkve, zato je zelo svetla. V sveti\xc5\xa1\xc4\x8du sta dve okni s slikama Brez\xc2\xadmade\xc5\xbene in sv. Jo\xc5\xbeefa. Preostala okna z \xc5\xbeeleznimi okvirji imajo barvna stekla. Cerkev so temeljito prenavljali v letih 1979 - 1980. Ve\xc4\x8d kot sto let star omet so odstranili s pro\xc4\x8delja in naredili novega, v naslednjih dveh letih so prekrili streho, zvonik pa so oblekli z bakreno plo\xc4\x8devino. Kupili so stole in klopi ter jih dali oblaziniti. Cerkev so obelili znotraj, na pokopali\xc5\xa1\xc4\x8du so postavili kamnit kri\xc5\xbe. Preuredili pa so tudi \xc5\xbeupni\xc5\xa1\xc4\x8de. Od stare cerkve je ohranjen zvonik. Enoladijska cerkev ima enako visok in \xc5\xa1irok prezbiterij in velik prizidek ob ju\xc5\xbeni fasadi._NEWLINE_Cerkev stoji zahodno ob cesti skozi Markovce.'